**Interná smernica Zariadenia školského stravovania**

Názov a sídlo organizácie: Základná škola, Nad Medzou 1, 052 01 Spišská Nová Ves

Smernica číslo: 17/2020

Vypracovala: Helena Tkáčová

Schválil: PaedDr. Julian Sopko, riaditeľ školy

Dátum vyhotovenia: 28. 8. 2020

Účinnosť nadobúda dňa 1. 9. 2020

**1. Úvodné ustanovenie**

Účelom tejto smernice je stanoviť podrobnosti týkajúce sa stravovania v školskej jedálni pri Základnej škole, Nad Medzou 1, Spišská Nová Ves (ďalej len ŠJ). Smernica určuje spôsob a výšku dotácie na podporu výchovy k stravovacím návykom žiaka, výšku čiastočných úhrad nákladov zákonného zástupcu žiaka, termín, spôsob objednávania a výdaja stravy a ostatné podmienky spojené so stravovaním v ŠJ pre všetky vekové kategórie stravníkov.

**2. Spôsob a forma stravovania**

a) ŠJ je účelové zariadenie, ktoré sa zriaďuje na prípravu, výdaj, konzumáciu jedál

 a nápojov pre stravníkov v čase ich pobytu v škole alebo v školskom zariadení.

b) ŠJ poskytuje služby deťom, žiakom a zamestnancom školy so súhlasom zriaďovateľa

 a príslušného regionálneho úradu verejného zdravotníctva.

c) ŠJ pripravuje a  poskytuje jedlá a nápoje pre stravníkov podľa odporúčaných

 výživových dávok, MSN a receptúr pre školské stravovanie podľa vekových skupín

 stravníkov vydaných ministerstvom školstva, zásad pre zostavovanie jedálnych

 lístkov a finančných podmienok na nákup potravín.

d) jedálny lístok je zostavovaný v  súlade so Zásadami pre zostavovanie jedálnych

 lístkov v  Zariadeniach školského stravovania. Je zverejnený na nástenke v  ŠJ a na

 internetovej stránke školy.

 Jedálny lístok počas 5 stravovacích dní obsahuje: 2 hlavné jedlá mäsité, 1 hlavné

 jedlo so zníženou dávkou mäsa s nadstavením, 2 hlavné jedlá múčne a zeleninové.

**3. Podpora výchovy k stravovacím návykom žiakov v Základnej škole**

a) V zmysle Zákona č. 378/2018, ktorým sa mení a dopĺňa Zákon č 544/2010  dotáciách

 v  pôsobností MPSVaR SR v  znení neskorších predpisov a  ktorým sa dopĺňa

 Zákon č. 245/2008 o  výchove a vzdelávaní s účinnosťou od 1.9.2019 je umožnené

 poskytovanie dotácie na podporu výchovy k stravovacím návykom dieťaťa (ďalej len

 dotácie) pre všetkých žiakov základnej školy. To znamená, že žiak má nárok na stravu

 za poplatok znížený o sumu 1,20 Eur iba v prípade, ak sa v deň zúčastní vyučovania

 a odoberie stravu.

b) Dotáciu na stravovanie poskytuje škole zriaďovateľ školy – Mesto Spišská Nová Ves

 na základe žiadosti.

c) Pokiaľ si zdravotný stav žiaka na základe posúdenia odborného lekára vyžaduje

 osobitné stravovanie, ktoré v  ŠJ nie je možné zabezpečiť, škola vyplatí poskytnutú

 dotáciu zákonnému zástupcovi na jeho účet v banke za podmienok určených v tejto

 internej smernici.

d) ZŠ je zapojená do celospoločenských programov na podporu spotreby mlieka

 a  mliečnych výrobkov, ovocia a  zeleniny z  prostriedkov EÚ – „Školské mlieko“

 a „Školské ovocie a zelenina“

**4. Stravníci**

a) Stravníkom ŠJ sa stáva žiak na základe podania prihlášky - Zápisného lístka na

 odber stravy, ktorú podáva zákonný zástupca.

b) Novoprijatí žiaci podávajú prihlášku- Zápisný lístok na odber stravy podľa aktuálneho

 dátumu.

c) Stravníkmi sú tiež zamestnanci školy prihlásení na odber stravy, ktorí uhrádzajú

 poplatok za stravu podľa VZN o  určení výšky príspevku na čiastočnú úhradu

 výdavkov za potraviny a  príspevku na čiastočnú úhradu nákladov v  školských

 zariadeniach, ktorých zriaďovateľom je Mesto Spišská Nová Ves a  toto VZN vydalo.

**5. Výška, termín a spôsob čiastočných úhrad nákladov zákonného zástupcu žiaka v ŠJ**

a) Stravovanie žiakom v  ŠJ sa poskytuje za čiastočnú úhradu nákladov, ktoré uhrádza

 zákonný zástupca vo výške nákladov na nákup potravín podľa vekových kategórií

 stravníkov v nadväznosti na odporúčané výživové dávky. Výška príspevku zákonného

 zástupcu sa znižuje o dotáciu, ktorú dostáva škola v zmysle osobitného predpisu.1

b) Výška stravného je stanovená v súlade s platnými finančnými pásmami na nákup

 potravín pre jednotlivé kategórie stravníkov spolu s čiastočnou úhradou režijných

 nákladov na základe VZN vydaného Mestom Spišská Nová Ves a ich dodatkov.

1zákon č. 544/2010 Z.z. o dotáciách v pôsobnosti MPSVaR SR v znení neskorších predpisov

c) Denný poplatok/obed:

|  |  |  |
| --- | --- | --- |
|  ***KATEGÓRIA*** | ***PRÍSPEVOK NA POTRAVINY*** | ***PRÍSPEVOK NA RÉŽIJNÉ NÁKLADY*** |
| žiak 1.stupeň ZŠ | 1,08 EUR | 0,50 EUR |
| žiak 2.stupňa ZŠ | 1,16 EUR | 0,50 EUR |

d) Diétne stravovanie realizované formou donášky stravy do školského stravovacieho

 zariadenia v  zmysle osobitného predpisu2  - zákonný zástupca uhrádza režijné

 náklady v sume 0,10 EUR/obed.

e) Zákonný zástupca uhrádza náklady na stravovanie mesačne vopred, najneskôr do

 15. dňa predchádzajúceho mesiaca na potravinový účet ŠJ v tvare IBAN:

 SK76 5600 0000 0075 2484 2008

f) Spôsob úhrad stravného: poštovou poukážkou

 trvalým príkazom

 internetbankingom ( povinne uviesť variabilný symbol a

 meno komu má byť platba pripísaná)

g) Zamestnanec školy a školského zariadenia uhrádza náklady na stravovanie podľa

 bodu b. Úhrada za stravu sa realizuje podľa Zákonníka práce príp. platnej kolektívnej

 zmluvy.

**6. Výška sankcie za neodhlásenie dieťaťa/žiaka zo stravy v deň, kedy sa nezúčastnilo**

**výchovno - vzdelávacej činnosti alebo vyučovania**

Podľa §4 ods.6 zákona č. 544/2010 Z.z. sa dotácie na stravu poskytne v sume 1,20 EUR za každý deň , v ktorom sa dieťa zúčastnilo výchovno – vzdelávacej činnosti alebo vyučovania a odobralo stravu. Cieľom zákona nie je úprava ďalších postupov, ako je napr. nastavenie sankčných mechanizmov pre prípad, ak zákonný zástupca neodhlási svoje dieťa zo stravy v deň, kedy sa nezúčastní výchovno – vzdelávacej činnosti alebo vyučovania. Povinnosti pri odhlasovaní detí alebo žiakov zo stravy, ako aj nastavenie sankčných mechanizmov, ktoré sa týkajú platenia úhrady pri nesplnení si týchto povinností upravuje zriaďovateľ školy alebo školského zariadenia VZN3 alebo priamo škola.

2Prevádkový poriadok zariadenia školského stravovania pri ZŠ Nad Medzou 1, Spišská Nová Ves

3 Dodatok č. 2 k VZN č. 4/2017 o určení výšky príspevkov v školách a školských zariadeniach

**7. Spôsob prihlasovania a odhlasovania stravy**

a) Na stravovanie v školskej jedálni sa každý stravník ( aj žiak v hmotnej núdzi)

 prihlasuje Zápisným lístkom vydaným ŠJ pri ZŠ Nad Medzou 1, Spišská Nová Ves.

b) Stravník má možnosť odoberať stravu denne alebo pravidelne určené dni

 s dodržaním vyššie uvedeného a v súlade s internou smernicou.

c) Odhlasovanie/prihlasovanie zo stravy je možné min. 24 hodín vopred, najneskôr

 do 14,00 hod. predchádzajúceho dňa školského vyučovania. Súrne prípady(choroba)

 do 8,00 hod. ráno.

d) Za odhlásenie žiaka zo stravy zodpovedá jeho zákonný zástupca

e) Hromadné akcie – výlety, exkurzie, branné cvičenie a  pod., kedy sa žiaci do školy

 v  daný deň na stravu nevrátia, je nutné sa odhlásiť min. 48 hod. vopred na základe

 písomného menného zoznamu za triedu.

f) Hromadné odhlášky tried podané v krátkom časovom období nebudú akceptované!

g) Stravník - žiak v hmotnej núdzi je povinný sa osobne prihlásiť na obed každý deň do

 8,00 hodiny ráno.

h) Odhlasovanie/ prihlasovanie stravy – možnosti:

* on-line na web stránke školy: [www.zsnmsnv.edupage.org/internetová](http://www.zsnmsnv.edupage.org/internetov%C3%A1) žiacka knižka/elektronický stravný systém

 *Prihlasovacie údaje stravníka:*

 *prihlasovacie meno je vždy:****priezviskomeno*** *(malé písmena,spolu napísaný text bez diakritiky)*

 *prihlasovacie heslo: je rovnaké ako prihlasovacie meno*

 ***PO PRVOM PRIHLÁSENÍ SA NA STRÁNKU, HESLO ZMENIŤ!!!***

 *Email: je potrebné uviesť emailovú adresu ak chce zákonný zástupca dostávať správy*

 *ktoré systém ponúka*

* telefonicky: 053/446 11 20
* osobne v kancelárii vedúcej ŠJ

**8. Nákup čipu**

**Kontrola stravovania a evidencia odberu stravy v našej ŠJ je realizovaná výlučne čipom.**

* všetci stravníci (žiaci aj zamestnanci školy) sú povinný si čip zakúpiť
* čip s hodnotou 3,00 EUR vydáva vedúca ŠJ, ktorá ho aktivuje na meno stravníka, ktorému vzniká nedoplatok a ten mu bude vyúčtovaný spolu so stravným na príslušný mesiac
* po zakúpení čip ostáva majetkom stravníka a je platný počas celej školskej dochádzky
* stratu, poškodenie čipu znáša stravník. Skutočnosť je potrebné nahlásiť vedúcej ŠJ, aby prístup na kartu stravníka bol zablokovaný.

***Bez čipu sa obedy nevydávajú. V prípade ak si stravník čip zabudne, dostane obed pred ukončením výdaja obedov, v čase 13,45 – 14,00 hod.***

**9. Osobitné stravovanie**

Osobitné stravovanie je určené pre deti vyžadujúce v oblasti výživy osobitnú pozornosť s dosahom na zdravotný stav dieťaťa.

**a) Donáška hotového diétneho jedla do zariadenia školského stravovania zákonným**

 **zástupcom dieťaťa**

* zákonný zástupca dieťaťa môže prihlásiť dieťa prostredníctvom zápisného lístka na osobitný spôsob stravovania s individuálnou donáškou stravy
* deťom je možné individuálne donášať stravu do ZŠS (ŠJ) vtedy, ak posúdenie ošetrujúceho lekára špecialistu dokladuje, že zdravotný stav dieťaťa vyžaduje osobitné stravovanie4 (potvrdenie od lekára nie staršie ako 3 mesiace)
* zákonný zástupca dieťaťa požiada o vyplatenie dotácie na stravu pri osobitnom spôsobe stravovania v súlade s pokynmi zriaďovateľa školy

**b) Zákonný zástupca pre svoje dieťa zabezpečuje diétne stravovanie doma**

 Za dieťa, ktoré sa zúčastnilo vyučovania v škole a zariadenie školského stravovania nezabezpečuje požadované diétne stravovanie, zákonný zástupca dieťaťa predloží doklad ošetrujúceho lekára (lekára so špecializáciou v príslušnom špecializačnom odbore), že zdravotný stav dieťaťa vyžaduje osobitné stravovanie (diétne stravovanie) a požiada o vyplatenie dotácie na stravu.

**10. Vrátenie finančných prostriedkov (preplatkov) za školskú jedáleň**

Vysporiadanie finančných prostriedkov (preplatkov) za školskú jedáleň je v  súlade so

VZN vydaným Mestom Spišská Nová Ves a ich dodatkov.

* vyúčtovanie úhrad príspevkov na stravovanie vykoná vedúca školskej jedálne podľa skutočnosti na konci školského roka
* preplatky za stravu, ktoré vznikli sa budú rodičom vracať po ukončení stravovania žiaka, ak o to rodič požiada vedúcu ŠJ, ktorá prípadný preplatok vráti na účet platiteľa. Nevyžiadané preplatky sa stravníkovi automaticky presunú do budúceho školského roka
* žiakom - stravníkom deviateho ročníka budú preplatky vrátené rodičom bez požiadania na účet, ktorý uviedli do Zápisného lístka stravníka.

V Spišskej Novej Vsi, 28.8.2020

 PaedDr. Julian Sopko, riaditeľ školy

4§8ods.3písm.b) vyhlášky č. 527/2007 Z.z. o podrobnostiach o požiadavkách na zariadenia pre deti a mládež

Príloha č. 1: Zápisný lístok stravníka

Príloha č. 2: Žiadosť o  dotáciu na podporu výchovy k stravovacím návykom dieťaťa na diétne

 stravovanie

 Príloha č. 3: Žiadosť o vrátene preplatku stravného